Imtella' Awwissu 16, 2021 Rapport: Ruth Amaira Ħames sulari fuq l-art u sebgħa taħt l-art. Id-dipartiment tal-Outpatients il-ġdid tal-isptar Mater Dei mistenni jitlesta f'ħames snin meta jibda x-xogħol fiżiku fuqu s-sena d-dieħla. Il-pjan alternattiv għad-dipartiment tal-Outpatients preżenti f'Mater Dei, ladarba jitlesta l-proġett tal-Outpatients il-ġdid, hu biex l-ispazju tiegħu jiġi trasformat fi swali oħra. B'investiment ta' €170 miljun, id-dipartiment il-ġdid tal-outpatients se jinbena fejn bħalissa jservi ta' parkeġġ fuq barra tal-isptar Mater Dei. Carmen Ciantar, Kap Eżekuttiv tal-Fondazzjoni għas-Servizzi Mediċi, qalet ma' TVM li l-bini l-ġdid se jintegra kemm is-servizzi eżistenti, kif ukoll oħrajn li huma mifruxa f'partijiet differenti tal-isptar. "Hemm blokk fuq ħames sulari fuq l-art u sebgħa oħra taħt l-art. Bħalissa qed isir ukoll xogħol fuq disinn li huwa importanti ħafna, ta' servizzi li jeżistu fuq dan is-sit, li huma neċessarji għall-operat tal-isptar Mater Dei. Allura se jkun hemm rerouting ta' dawn is-servizzi u 'l quddiem se jkunu qed jaqdu dan il-blokk tal-Outpatients u għal Mater Dei." Il-proġett beda tliet snin ilu bl-ippjanar u d-disinn kif irid jitwettaq u b'konsultazzjoni ma l-istakeholders kollha. Is-sinjura Ciantar qalet li diġà beda xogħol biex jiġi rilokat il-parkeġġ fejn 'il quddiem irid jiġi l-bini tal-Out Patients il-ġdid. "Bħalissa qed isir ukoll xogħol fuq car park li qed isir b'mod temporanju minħabba nuqqas ta' spazju ta' parking li hawn f'Mater Dei. Allura l-karozzi li bħalissa kienu pparkjati f'dan is-sit se jiġu rilokati għal sit viċin l-entratura ta' Mater Dei." Il-blokk kollu se juża mezzi ta' teknoloġija avvanzata b'mod li anke ma jkunx hemm ħela ta' enerġija. Il-parkeġġ taħt il-bini tal-Outpatients se jkun jesa' iktar minn sitt mitt karozza u se jkun hemm ukoll it-terminus tal-karozzi tal-linja, biex b'hekk tonqos ukoll il-konġestjoni ta' xarabanks minn mal-entratura tal-isptar Mater Dei. "Ix-xogħol fiżiku jibda s-sena d-dieħla bl-iskavar, però sadanittant se jsir ukoll xi xogħol fuq is-servizzi, ħa jiġu mgħoddija minn taħt l-art. Il-proġett kollu se jieħu madwar ħames snin biex jitlesta. Imbagħad nibdew naħdmu wkoll fuq l-użu alternattiv tal-Outpatients area preżenti li għandna bħalissa, li se tiġi konvertita fi swali oħra. L-Awtorità tal-Ippjanar ħarġet il-permess għall-bini ta' Outpatients ġdid f'Mater Dei il-ġimgħa l-oħra. Il-blokka tal-bini l-ġdid tal-Out Patients se tinbena fuq medda ta' 77 elf metru kwadru, bil-proġett kien tħabbar li se isir bħala parti mill-miżuri tal-baġit 2020.